open-index/open-wikipedia-markdown huggingface dataset:
המשרד לענייני דיור, קהילות וממשל מקומי (הממלכה המאוחדת)

**משרד הדיור, הקהילות והשלטון המקומי** (באנגלית: **Ministry of Housing, Communities and Local Government**; בראשי תיבות: **MHCLG**) הוא משרד ממשלתי בממלכה המאוחדת המופקד על יישום מדיניות הממשלה בתחומי הדיור, התכנון העירוני והפיתוח הקהילתי. המשרד מהווה נדבך מרכזי בתוכנית הפעולה הממשלתית ("Mission-driven government"). המשרד עובד בשיתוף פעולה עם רשויות מקומיות, יזמים וגופים ציבוריים כדי לקדם התחדשות עירונית וצמיחה כלכלית אזורית.

## תפקידים ותחומי אחריות
פעילותו של המשרד מתמקדת במספר צירים מרכזיים:
* ניהול תקציבי השלטון המקומי, לרבות מיסוי מקומי, ארנונה עסקית (Business Rates) וקרנות הפנסיה של הרשויות.
* הובלת שינויים מבניים ברשויות המקומיות, ביקורת פנים (Local Audit) וקידום תוכנית ה-English Devolution להעברת סמכויות למחוזות.
* תמיכה ברשויות משולבות (Mayoral Combined Authorities), הקמת אזורי השקעה ונמלים חופשיים (Freeports), ושיקום מרכזי ערים (High Streets).
* הובלת תוכנית "הערים החדשות" (New Towns), פיתוח שטחים חומים (Brownfield) וניהול קרנות תשתית למגורים.
* עדכון מסגרת מדיניות התכנון הלאומית (NPPF) וקידום חקיקה בתחום התשתיות.
* הסדרת זכויות השוכרים (Renters’ Rights Bill), רפורמה בחכירה (Leasehold) ושיפור תהליכי קניית בתים.
* פיקוח על איכות הדיור הציבורי, ניהול תוכנית הבתים ברי ההשגה ומתן חסות לרגולטור הדיור הסוציאלי.
* טיפול בתופעת דרי הרחוב, דיור נתמך ומענה לקורבנות אלימות במשפחה.
* עבודה מול קהילות דת וקידום אחדות חברתית.
* ניהול תוכניות קליטה ויישוב מחדש של אוכלוסיות זכאיות.
* פיקוח על רגולטור בטיחות המבנים ואכיפת תקני בנייה.
* קידום יעילות אנרגטית במבנים ועמידה ביעדי "Net Zero".
* היערכות לחירום, התאוששות מאסונות.
* ניהול מדיניות הבחירות (Elections policy).

## סוכנויות בת
המשרד מפקח על מספר גופים מרכזיים, ביניהם:
* סוכנות **[[Homes England]]**: הזרוע המבצעית למימון ופיתוח דיור.
* **[[מרשם למקרקעין של הוד מלכותו]]** (HM Land Registry): הבטחת שקיפות ורישום זכויות במקרקעין.
* **[[מינהל תכנון (הממלכה המאוחדת)|מינהל תכנון:]]**: הגוף האחראי על ערעורי תכנון ובנייה

## הערות שוליים

קטגוריה:משרדי ממשלת בריטניה
קטגוריה:משרדי בינוי ושיכון
קטגוריה:תכנון עירוני
קטגוריה:דיור ציבורי
קטגוריה:שלטון מקומי בממלכה המאוחדת
היימן לורי

**היימן לורי** (באנגלית: **Hyman Lurie**; 28 במאי 1918 - יוני 1982) היה שחקן טניס שולחן יהודי-אנגלי. זכה פעמיים ברציפות במדליית ארד באליפות העולם (1938 ו-1939) בזוגות גברים ומדליית ארד (1939) קבוצתית.

## ביוגרפיה
לורי ניודל וגדל במנצ'סטר. אביו ניהל מספרה ברחוב אליזבת במנצ'סטר. את המספרה פתח ישראל לורי והיא הייתה הראשונה ששירתה נשים במנצ'סטר.

### 1936
באליפות העולם שנערכה בפראג, צ'כוסלובקיה בשנת 1936 הוא הגיע לשלב שמינית הגמר בטורניר לזוגות מעורבים ביחד עם ונדי וודהד (בשנת 1938 זכתה בתואר העולמי בזוגות מעורבים ביחד עם היהודי מהונגריה לאסלו בלאק) ולרוע מזלם הם שיחקו נגד היהודייה גרטרוד קליין ומילוסלב המר מצ'כוסלובקיה שזכו במדליית הזהב.

### 1938
#### מדליית ארד באליפות העולם
באליפות העולם שנערכה בלונדון בשנת 1938 הוא זכה במדליות ארד, בטורניר לזוגות גברים עם אריק פילבי לאחר שהפסידו בשלב חצי הגמר ללאסלו בלאק מוויקטור ברנה יהודים מהונגריה ב-4 מערכות.

### 1939
באליפות העולם שנערכה בקהיר, מצרים בשנת 1939 הוא זכה בשתי מדליות ארד, בטורניר לזוגות גברים עם קן הייד לאחר שהפסידו בשלב חצי הגמר ב-5 מערכות ל-ויקטור ברנה וריצ'רד ברגמן יהודים מאנגליה שזכו בזהב ובטורניר הקבוצתי ביחד עם היהודי ארנסט בובלי, קן הייד, קן סטנלי וארתור וילמוט, אחרי צ'כוסלובקיה ויוגוסלביה. נוסף לכך, בטורניר ליחידים הוא הגיע לשלב שמינית הגמר שבו הפסיד ליהודי אלויזי ארליך מפולין שזכה במדליית הכסף.

## קישורים חיצוניים

* 1935 Pattreiouex Sporting Events & Stars #91 H. Lurie - Table Tennis (C), תמונה של היימן לורי וכתבה עליו 

קטגוריה:שחקני טניס שולחן יהודים
קטגוריה:שחקני טניס שולחן בריטים
קטגוריה:ילידי 1918
זיקר 7X

**זיקר 7X** (באנגלית: **Zeekr 7X**; במנדרינית: **极氪7X**) הוא רכב פנאי-שטח חשמלי (SUV) מתוצרת יצרנית הרכב הסינית זיקר.

## היסטוריה
הדגם הוצג לראשונה בתערוכת הרכב Chengdu Auto Show באוגוסט 2024.

הייצור החל ב-17 בספטמבר 2024, והמסירות הראשונות בסין החלו בסוף אותו חודש.

בתוך כ-20 ימים בלבד מרגע פתיחת ההזמנות המוקדמות התקבלו יותר מ־58,000 הזמנות.

בשנת 2025, החלה החברה לשווק את הרכב באופן בינלאומי.

בסוף שנת 2025, עבר הדגם עיצוב מחדש, סוללה בקיבולת של 103 קוט"ש ושינויים במערכת ההנעה.

## מערכת הנעה
הדגם מוצע במספר גרסאות הנעה:

* **גרסה עם מנוע יחיד (הנעה אחורית)** - מנוע חשמלי בהספק של 310 קילוואט (416 כ"ס)
* **גרסה עם הנעה כפולה** - שני מנועים חשמליים בהספק משולב של 475 קילוואט (637 כ"ס)

הדגם מוצע עם שתי קיבולות סוללה עיקריות:

* **75 קוט"ש (LFP)** - טווח נסיעה של עד 605 ק"מ (CLTC)
* **100 קוט"ש (NMC)** - טווח נסיעה של עד 780 ק"מ (CLTC)

גרסת ההנעה הכפולה מאיצה מ־0 ל־100 קמ"ש בתוך 3.8 שניות.

## בטיחות
הדגם זכה בציון של 5 כוכבים במבחני הריסוק של יורו NCAP ובמבחני הבטיחות הסיניים C-NCAP.

תוצאות המבחנים:

* הגנה על מבוגרים: **91%**
* הגנה על ילדים: **90%**
* הגנה על הולכי רגל: **78%**
* מערכות בטיחות אקטיביות: **83%**

מערכות הבטיחות בדגם כללו בין היתר:

* מערכת הסיוע לנהג Haohan 2.0
* בלימת חירום אוטונומית עד 120 קמ"ש
* מערכות נהיגה חצי־אוטונומיות בעיר
* כפתור חירום נסתר לשבירת החלונות במקרה הצורך
* מושב ילדים חכם עם כריות אוויר מובנות

## מתחרות
* אקספנג G6
* טסלה מודל Y
* מאזדה CX-6e
* יונדאי IONIQ 5
* וויה קוראג'

## קישורים חיצוניים

* 
* 3 ביולי 2025, זיקר 7X החדש בארץ – המחיר החל מ-234,000 שקלים באתר אוטו.
* 30 באוגוסט 2024, זיקר 7X נחשף - קרוסאובר פרימיום חשמלי גדול באתר CARTUBE.
* 25 באפריל 2025, זיקר X7 (נהיגה ראשונה) - מתקדמת במהירות באתר ICAR.
* עמוד הדגם זיקר 7X בפורטל הרכב גיר 2026

## הערות שוליים

קטגוריה:כלי רכב המיוצרים בסין
קטגוריה:רכב חשמלי מונע מצבר
קטגוריה:דגמי מכוניות שהושקו ב-2024
עלי עטווה

**עלי עטווה** (בערבית: **علي عطوة**; 1960 – אוקטובר 2021) היה טרוריסט לבנוני, חבר בחזבאללה ואחד מהטרוריסטים המבוקשים ביותר על ידי ה-FBI.

עטווה היה מבוקש בארצות הברית בעוון מעורבות בחטיפת טיסה 847 של TWA ב-14 ביוני 1985. על פי האישומים, עטווה תכנן לסייע בחטיפת המטוס בעודו ביוון, אך הורד מן הטיסה ונעצר בידי שירותי הביטחון היווניים. ממשלת יוון נאלצה לשחררו כחלק מעסקת חילופי השבויים שערכה עם יתר החוטפים, ועטווה ניצל זאת על מנת לטוס לאלג'יר ולהצטרף לחבריו החוטפים. במהלך החטיפה נרצח אחד מנוסעי המטוס, קצין הצי האמריקני בשם רוברט סטיית'ם.

ב-1 באוקטובר 2001 התווסף שמו, לצד שמותיהם של שני טרוריסטים נוספים (חסן עז א-דין ועימאד מוע'ניה) לרשימת הטרוריסטים המבוקשים ביותר על ידי ה-FBI. רשימה זו הורכבה בהוראת הנשיא בוש לאחר פיגועי 11 בספטמבר, ועטווה יחד עם שני שותפיו היו בין 22 הטרוריסטים המבוקשים שהרכיבו את הרשימה המקורית. על ראשו הושת פרס של כ-5 מיליון דולר למי שיספק מידע שיוביל למעצרו או להרשעתו.

באוקטובר 2021 מת עטווה ממחלת הסרטן ונקבר בביירות שבלבנון, ובהלווייתו נכחו חברים רבים בחזבאללה. למרות מותו, נותר שמו של עטווה ברשימת הטרוריסטים המבוקשים והוא עודנו מוגדר בה "נמלט".

## קישורים חיצוניים
* 
* Rewards for Justice - דף מבוקש
* דף מבוקש באתר ה-FBI

## הערות שוליים

קטגוריה:טרוריסטים לבנונים
קטגוריה:פעילי חזבאללה
קטגוריה:הטרוריסטים המבוקשים ביותר על ידי ה-FBI
קטגוריה:לבנונים שנולדו ב-1960
קטגוריה:לבנונים שנפטרו ב-2021
נמל התעופה הבין-לאומי של ארביל

**נמל התעופה הבין-לאומי של ארביל** (בכורדית: **فڕۆکه‌خانه‌ی نێوده‌وڵه‌تیی هه‌ولێر**) הוא נמל תעופה בעיר ארביל בחבל כורדיסטן, עיראק. זהו אחד משני שדות תעופה בינלאומיים באזור כורדיסטן, השני הוא שדה התעופה סולימאניה. שדה תעופה שלישי נמצא בבנייה בדהוכ. נמל התעופה הנוכחי נפתח בשנת 2005 ויש בו את אחד ממסלולי ההמראה הארוכים בעולם.

## היסטוריה
נמל התעופה נבנה על ידי משטר הבעת' בתחילת שנות ה-70 בבסיס צבאי עיראקי. מסלול ההמראה שימש כבסיס צבאי עד 1991 בשליטת מפלגת הבעת', כתוצאה ממועצת הביטחון של האו"ם שהכינה אזור אסור לטיסה מעל צפון עיראק. לאחר הפלישה האמריקאית בשנת 2003, ממשלת כורדיסטן האזורית קיבלה לידיה את השלטון המנהלי באזור. ב-26 במאי 2005, שדה התעופה קיבל את קוד שדה התעופה ICAO.

### נמל תעופה חדש
נמל תעופה חדש שנבנה בשווי 550 מיליון דולר נפתח ב-5 ביולי 2005. נמל התעופה החדש נמצא ליד נמל התעופה הישן (ששימש בעבר כמגרש צבאי) ויש לו את אחד ממסלולי ההמראה הארוכים בעולם, באורך 4800 מטר. הטרמינל החדש של נמל התעופה כולל חנויות דיוטי פרי ומשרדי המרת מטבע. בטרמינל יש גם אזורי VIP למטוסי עסקים, ויש טרמינל VIP לאישים ציבוריים ודיפלומטים לצורך השגת סטנדרטים בינלאומיים של נמל תעופה.

מ-29 בספטמבר 2017 ועד 14 במרץ 2018, בעקבות כישלון משאל העם על עצמאות אזור כורדיסטן, כל הטיסות הבינלאומיות המסחריות הושעו. נמל התעופה נותר פתוח לטיסות פנים, הומניטריות, צבאיות ודיפלומטיות. ממשלת עיראק מפעילה את נמל התעופה מאז.

### התקפות
בשנת 2021 נמל התעופה היה מטרה לתקיפות רבות של רחפנים מצד מיליציות שיעיות הנתמכות על ידי איראן. ב-15 באפריל, רחפן שנשא חומרי נפץ כיוון אל החלק הצבאי של שדה התעופה בו שהו כוחות אמריקאיים אך לא דווח על נפגעים. ב-6 ביולי, רחפן נוסף כיוון אל אותו חלק של נמל התעופה והתרסק ליד שדה התעופה. ב-11 בספטמבר, שני רחפנים שנשאו חומרי נפץ לא הצליחו להגיע לנמל התעופה; אחד הופל על ידי הגנה אווירית C-RAM והשני התרסק. לא היו נפגעים.

במהלך מבצע שאגת הארי, הותקף נמל התעופה מספר פעמים על ידי טילים וכטב"מים איראניים.

## נמל התעופה כיום
נכון לשנת 2022, נמל התעופה הבינלאומי של ארביל הוא נמל התעופה השלישי העמוס ביותר בעיראק, אחרי נמל התעופה הבינלאומי של בגדאד ונמל התעופה הבינלאומי אל נג'ף. זהו נמל התעופה העמוס ביותר בכורדיסטן העיראקית. נכון ל-2023 פעלו בשדה התעופה טיסות ל־11 יעדים בינלאומיים בטורקיה, מצרים, אוסטריה, גרמניה והולנד ועברו בו למעלה מ-2 מיליון תיירים בשנה.

## קישורים חיצוניים

## הערות שוליים

קטגוריה:עיראק: שדות תעופה
קטגוריה:כורדיסטן העיראקית
עשן מעל הגגות

**עשן מעל הגגות** (באנגלית: **Smoke Over the Roofs** או **Smoke over Rooftops**) הוא ציור משנת 1911 מאת הצייר הצרפתי פרנאן לז'ה. היצירה מתארת נוף עירוני של גגות וארובות שמעליהם מתאבכים עשן ועננים, והיא נמנית עם קבוצת ציורים שבהם תיאר לז'ה את הנוף שנשקף מחלון דירתו ברחוב רו דה ל’אנציין קומדי בפריז.

## תיאור היצירה
הציור מציג מבט על גגות בתים וארובות בעיר פריז, כאשר מעליהם מתפתלים ענני עשן. הקומפוזיציה מבוססת על ניגוד בין הצורות הקשיחות של הבניינים לבין הקווים המעוגלים והמתפתלים של העשן. לז'ה ביקש להדגיש את האפקטים החזותיים של העשן המתעגל בין הבתים וליצור מגוון של צורות ועוצמות מבלי לפגוע באחדות המבנה הכולל של התמונה.

## הרקע האמנותי
בתחילת דרכו הושפע לז'ה מן האימפרסיוניזם הצרפתי, אך בשנות העשרים לחייו נחשף לציוריהם הקוביסטיים של פבלו פיקאסו וז'ורז' בראק. מפגש זה הוביל אותו לשנות את כיוון עבודתו האמנותית, והוא אף השמיד רבים מן הציורים המוקדמים שיצר לפני שנת 1909. הציור "עשן מעל הגגות" נוצר בשנת 1911, כאשר כבר הגיע לשלב בוגר יותר בהתפתחותו האמנותית.

## אלפונס קאן ואוספו
הציור היה חלק מאוספו של אספן האמנות אלפונס קאן, שנחשב לאחד מאספני האמנות הפרטיים החשובים בצרפת לפני מלחמת העולם השנייה. בביתו בסן-ז'רמן-אן-לה, פרוור מערבי של פריז, החזיק אוסף רחב שכלל ציורים של אמנים מודרניים לצד יצירות אמנות מתקופות שונות. בשנת 1940 נמלט קאן לאנגליה כדי להימנע מרדיפה, ולאחר מכן החרימו אנשי יחידת הביזה הנאצית קומנדו רוזנברג את האוסף מביתו.

## ביזת האוסף במלחמת העולם השנייה
באוקטובר 1940 במסגרת מבצע רוזנברג פרצו הנאצים לביתו של קאן ובזזו את אוסף האמנות הגדול שהחזיק. צוות היחידה ערך רישום מפורט של החפצים שנלקחו מן הבית, שכלל יותר מאלף יצירות אמנות. חלק מן היצירות הועברו לאוספים שנועדו עבור הנהגת גרמניה הנאצית, ואילו יצירות מודרניסטיות וקוביסטיות הועברו למחסנים ונמכרו או הוחלפו בשוק האמנות.

## תולדות הבעלות לאחר המלחמה
לאחר המלחמה הצליח קאן להשיב לידיו רק חלק מן האוסף שנבזז ממנו, ואילו רבות מן היצירות נותרו אבודות או התפזרו באוספים שונים. הציור "עשן מעל הגגות" הגיע לבסוף לשוק האמנות ונרכש בשנת 1951 על ידי האספן האמריקאי פטנאם דנה מקמילן בגלריית בוכהולץ בניו יורק. מקמילן הוריש את הציור בשנת 1961 למכון לאמנות של מיניאפוליס, והוא הוצג שם במשך שנים.

## המחלוקת על הבעלות והשבת היצירה ליורשים
בשנת 1997 פנתה עמותת Association En mémoire d’Alphonse Kann, המייצגת את יורשיו של קאן, אל מכון האמנות של מיניאפוליס בטענה כי הציור נבזז מן האוסף בשנת 1940 ונמכר לאחר מכן שלא כדין. בעקבות הפנייה החל המוזיאון לערוך מחקר מקיף על תולדות הבעלות של היצירה, שכלל בדיקת מסמכים וארכיונים באירופה ובארצות הברית.

בשנת 2008 הודיע מכון האמנות של מיניאפוליס כי החליט להשיב את הציור ליורשיו של אלפונס קאן לאחר שמחקר בתולדות הבעלות קבע כי היצירה נבזזה במהלך הכיבוש הנאצי של צרפת. ההחלטה התקבלה לאחר שנים של מחקר משותף שערכו המוזיאון והעמותה המייצגת את יורשי האספן. הציור הוחזר לבסוף ליורשים לאחר שהיה באוסף המוזיאון מאז 1961.

## הערות שוליים

קטגוריה:ביזת יצירות אמנות בידי הנאצים
קטגוריה:ציורי שמן
קטגוריה:ציורים מהמאה ה-20
קטגוריה:ציורים של פריז
רופא האליל (חריט דאו)

**רופא האליל** הוא ציור שמן על לוח מעץ מאת הצייר ההולנדי חריט דאו, משנת 1652. היצירה שמורה כיום במוזיאון בוימאנס ואן ביינינגן שברוטרדם.

## תיאור היצירה ופרשנות
הציור מתאר קהל אנשים המתקבץ סביב רופא שרלטן המציע למכירה את תרופותיו. דאו מציג גם את עצמו בתוך הסצנה כשהוא נשען מחלון ובידו פלטת צבעים. באמצעות שילוב דמותו בקומפוזיציה הוא יוצר הקבלה בין תחבולות הציור לבין ההטעיות הכרוכות ברפואה השרלטנית. עבור דאו הייתה קומפוזיציה זו חריגה יחסית ליצירתו, שכן נודע בעיקר בציורי “נישה” קטנים המתארים חללי פנים הממוסגרים באמצעות חלון. היצירה זכתה לעיסוק מחקרי נרחב ונחשבת לאחת הדוגמאות הידועות ביותר לטיפול בנושא זה.

סצנות של רופאי אליל (בהולנדית: kwakzolvers) שימשו באמנות ההולנדית כסמל לאיוולת והיו נושא נפוץ בציורי הז'אנר. ציירים כגון יאן סטיין, יאן ויקטורס ויאן מינסה מולנאר תיארו לעיתים קרובות דמויות מסוג זה. ביצירות מסוג זה מופיעים השרלטנים כשהם מבצעים לכאורה ניתוחים ברגליים, בכפות הרגליים או בראש, למשל הוצאת “אבן האיוולת”, עוקרים שיניים או מוכרים תרופות פלא.

הסמליות ביצירה מדגישה את חוסר התוחלת של תרופות השרלטן. מרבית הדמויות מוצגות כאנשים נאיביים וקלי אמון, למעט אלה המשקפים את ההונאה עצמה: נער בקצה הימני של הציור מכייס אישה, ונער אחר מפתה ציפור. פרטי הסצנה היו מוכרים לצופים בני התקופה מספרי סמלים ומפתגמים עממיים. אישה המנגבת את ישבנו של ילדה מרמזת לטיב התרופות שמציע השרלטן. אותה אישה היא מוכרת לביבות, שקול הטיגון שלהן מזכיר את פטפוטי המוכרן הנודד. התעודה הגדולה המוצגת בידי השרלטן נתפסת כתעודה מזויפת. האירוע מתרחש ביריד, זמן שבו התרופפו חוקי הגילדות והתקנות העירוניות, וסוחרים מזדמנים יכלו למכור את מרכולתם בחופשיות. קיומו של היריד מצוין בכרזה המופיעה בצד ימין של הציור, ואדם הנושא ארנבת מתה מרמז על הקלה בחוקי הציד.

הציור גדול ממדים ביחס ליצירות אחרות של דאו, דבר העשוי להעיד על חשיבותו בעיני האמן. ניתן לזהות את מקום ההתרחשות לפי שער העיר, טחנת הרוח והגשר הנראים ברקע: מדובר באזור הסטודיו של דאו על תעלת גלכווטר בליידן. הבחירה באתר זה מדגישה את כוונתו של דאו להשוות בין אשליית הציור, המחקה את המציאות, לבין ההטעיה שמפעיל השרלטן. ייתכן שהאמן ביקש להרגיע את קהל הפטרונים המשכיל שלו ולהציע כי הם ניצבים מעל ההמולה המתוארת, אך ייתכן גם שבכך ביטא הסתייגות מסוימת מן היסוד המטעה הטמון במקצוע הציור עצמו. דאו היה צייר מצטיין של אשליית מציאות (טרומפ־ל’איל). בקומפוזיציה נכללים גם עץ חי ועץ מת, מוטיב מוכר של בחירה מוסרית, העשוי לרמוז כי רק השימוש האמנותי באשליה הוא בגדר הטעיה מותרת.

## הנושא בציורים מהמאה ה-17

קובץ:Jan_Miense_Molenaer_-_A_Quack_and_His_Assistant_-_WGA16106.jpg|טקסט=Jan Miense Molenaer, c. 1630| יאן מיינס מולנר, בערך 1630
קובץ:The_Quack_Jan_Victors.jpg|טקסט=Jan Victors, 1650s| יאן ויקטורס, שנות ה-1650
קובץ:Jan_Steen_-_De_kwakzalver.jpg|טקסט=Jan Steen, 1650s| יאן סטין, שנות ה-1650


## הערות שוליים

קטגוריה:חריט דאו: ציורים
קטגוריה:ציורי ז'אנר
קטגוריה:ציורים מהמאה ה-17
קטגוריה:ציורי שמן
קטגוריה:רפואה באמנות
אקספנג G6

**אקספנג G6** (באנגלית: **XPeng G6**; במנדרינית: **小鹏G6**) הוא רכב פנאי קופה חשמלי (SUV) בגודל בינוני מתוצרת יצרנית הרכב הסינית XPeng.

הדגם הוצג לראשונה באפריל 2023 בתערוכת הרכב בשנגחאי ומשווק כקרוסאובר חשמלי מלא (BEV).
ממוזער|307x307 פיקסלים|תא הנהג

## היסטוריה
### דור ראשון (2023)
הדור הראשון של אקספנג G6 הוצג בתערוכת שנגחאי בשנת 2023 והוצע במספר גרסאות הנעה חשמלית, עם הנעה אחורית או כפולה בהתאם לשוק ולרמת האבזור.

בחודש מרץ 2025, עבר הדגם עיצוב מחדש, שדרוג לתא הנוסעים מערכות בטיחות, מערכות מולטימדיה, תא מטען גדול יותר (עד 647 ליטר) ומערכת נהיגה חכמה חדשה בשם Turing AI.
ממוזער|הדגם מלפני מתיחת הפנים
שיווקו בישראל החל ביולי 2024, זכה בתואר "רכב השנה בישראל 2025" של מגזין הרכב אוטו.

## מערכת הנעה
הרכב מוצע במספר גרסאות הנעה חשמלית:
* **הנעה אחורית** - מנוע חשמלי בהספק של כ־218 קילוואט (כ־292 כ"ס)
* **הנעה כפולה** - שני מנועים חשמליים בהספק משולב של כ־**358 קילוואט** (כ־480 כ"ס)

הדגם מוצע עם שתי קיבולות סוללה עיקריות:
* 66 קוט"ש (LFP)
* 87.5 קוט"ש (NMC)
ממוזער|מבט אחורי
טעינה מהירה מאפשרת טעינה מ־10% ל־80% בכ־20 דקות.

## קישורים חיצוניים

ממוזער|286x286 פיקסלים|תא הנהג - לפני מתיחת פנים
* עמוד הדגם לפני מתיחת פנים, באתר מגזין אוטו.
* 26 ביוני 2024, אקספנג G6 (נהיגה ראשונה) - עושה את דרכה לצמרת באתר ICAR.CO.IL.
* אקספנג G6 | מחירון ומפרט טכני - Cartube

## הערות שוליים

קטגוריה:כלי רכב המיוצרים באוסטריה
קטגוריה:דגמי מכוניות שהושקו ב-2023
שלופתא - תיאטרון חברתי

**שלופתא** **- תיאטרון חברתי** היא קבוצה ישראלית העוסקת בתיאטרון אימפרוביזציה, שהוקמה בשנת 2012 על ידי שמונה סטודנטים מאוניברסיטת בן-גוריון בנגב בבאר שבע ונרשמה רשמית כעמותה בשנת 2016. הקבוצה פועלת בשלושה מישורים עיקריים: הופעות פתוחות לקהל הרחב, סדנאות המנגישות כלים מעולם האלתור לארגונים ועסקים, ופעילות חינוכית-קהילתית לאוכלוסיות שונות.

## היסטוריה
ממוזער|שלופתא על במת תיאטרון הקאמרי בתל אביב
שם הקבוצה הוא צירוף של המילים "שלוף" ו"אותה". בשנת 2012, קבוצת סטודנטים מאוניברסיטת בן-גוריון החלה לקיים מפגשי אלתור פרטיים בכיתות ובחללים שמצאה פנויים בקמפוס. לאחר כשנה של פעילות פנימית, העלתה הקבוצה את מופעה הראשון בפני קהל — כ-50 משתתפים בכיתה באוניברסיטה, כאשר כל חבר הוזמן להביא עד חמישה חברים.

המופע זכה להיענות רחבה, ותוך שבועיים הופיעה הקבוצה בפני כ-170 איש במתנ"ס סמוך לאוניברסיטה. בהמשך נרקם שיתוף פעולה עם אגודת הסטודנטים, שהקצתה לקבוצה אולמות גדולים יותר — תחילה לקהל של כ-100 איש ולבסוף לאולם בן 400 מקומות. עם גידול הפעילות, החלה הקבוצה להופיע על במות מרכזיות ברחבי הארץ, בהן תיאטרון הבימה בתל אביב ותיאטרון החאן בירושלים.

בשנת 2016 נרשמה הקבוצה כעמותה בשם "שלופתא — תיאטרון חברתי".

## סגנון ופעילות
ממוזער|סדנת אימפרוביזציה של שלופתא לקהל בינלאומי
ממוזער|שמאל|סדנת אימפרוביזציה של שלופתא
מופעי שלופתא מבוססים על אימפרוביזציה — יצירה ספונטנית בזמן אמת, ללא תסריט מוכן מראש. עקרון היסוד של המופעים הוא "כן ו..." — קבלת הצעות השחקנים האחרים והוספת אלמנטים חדשים עליהן, כך נבנית הסצנה בזמן אמת. הקטעים נבנים על בסיס הצעות מהקהל, ולעיתים קרובות מעורבים גם צופים מן השורה ביצירה עצמה. המופעים מועלים הן בתיאטראות והן במסגרת אירועי חברות וארגונים.

הקבוצה פועלת במספר מישורים:
* **הופעות לקהל הרחב:** הקבוצה מופיעה באופן קבוע בתיאטראות בישראל, בהם תיאטרון הבימה בתל אביב, תיאטרון הקאמרי ותיאטרון החאן בירושלים.
* **סדנאות לארגונים:** שלופתא מעבירה סדנאות אימפרוביזציה לחברות וארגונים, המתמקדות בפיתוח מיומנויות כמו תקשורת בין-אישית, עבודת צוות וחשיבה גמישה. הסדנאות מותאמות לקהלים שונים, בהם צוותי עובדים, מנהלים, אנשי מכירות וכוחות הביטחון.
* **פעילות חינוכית וקהילתית:** כחלק ממטרות העמותה, מעבירה הקבוצה סדנאות ללא תשלום לאוכלוסיות בצורך, בהן נוער בסיכון, בתי חולים ועמותות חברתיות. לצד אלה, מועברות סדנאות לצוותי הוראה.

## חברי הקבוצה
ממוזער|חברי הרכב שלופתא על הבמה
הקבוצה נוסדה בשנת 2012 על ידי שמונה חברים. חברי ההרכב הנוכחיים הם אור ורנר, איתי הכהן, יונתן גרובר, עידן לוי וירון ניצן. בין המייסדים נמנו גם לירון אבידר, אלכס שלימוביץ' ובן סרוטה, שעזבו את ההרכב עם השנים. הליווי המוזיקלי במופעים מסופק על ידי אלעד ישי.

מתחילת 2013 הצטרף ברק דאר לקבוצה כאחראי סאונד ותאורה והפך לחבר קבוע בכל הופעה. ברק נפטר בשנת 2018.

## גלריה

קובץ:ShloftaHabima.jpg|שלופתא על במת הבימה 4
קובץ:FaceB&Y.jpg|חברי הקבוצה בתיאטרון הבימה, צילום שחור-לבן


## קישורים חיצוניים
* אתר הקבוצה הרשמי
* שלופתא באתר תיאטרון הבימה
* ערוץ היוטיוב של שלופתא

## הערות שוליים

קטגוריה:תיאטרון בישראל
מאלף הצבים (ציור)

**מאלף הצבים** (בטורקית: **Kaplumbağa Terbiyecisi**) הוא ציור שמן על בד משנת 1906 מעשה ידי הצייר הטורקי אוסמאן המדי ביי. הגרסה הראשונה של הציור נוצרה בשנת 1906, והשנייה בשנת 1907.

הציור "מאלף הצבים" נחשב לאחת היצירות המפורסמות והיקרות ביותר בתולדות האמנות הטורקית. הוא מתאר דרוויש המנסה "לאלף" צבים באמצעות נגינה בחליל נאי, ונתפס כאלגוריה לניסיונות המודרניזציה והרפורמות הקשות באימפריה העות'מאנית. פירוש רווח לציור הוא שמדובר בסאטירה על הניסיונות האיטיים והלא יעילים לטנזימאט (רפורמות באימפריה העות'מאנית).

## מאפיינים
הציור מתאר גבר קשיש בלבוש דתי עות'מאני מסורתי: בגד אדום ארוך עם שוליים רקומים, חגורה במותניים ועל ראשו טורבן טורקי. הדמות עשויה להיות דיוקן עצמי של המדי עצמו. התלבושת האנכרוניסטית קדמה להכנסת התרבוש ולהתפשטות הלבוש בסגנון מערבי עם רפורמות הטנזימאט באמצע המאה ה-19. הוא אוחז בחליל נאי מסורתי ונושא תוף נקרה על גבו, כאשר מקל תוף תלוי על חזיתו. תלבושתו וכלי הנגינה של הגבר מרמזים שהוא אולי דרוויש. שימוש בחליל נאי מזוהה מאוד עם המסדרים הסופיים, מה שמחזק את הפרשנות שמדובר באלגוריה לחינוך וסבלנות רוחנית.

הסצנה מתרחשת בחדר עליון רעוע במסגד הירוק בעיר בורסה, שם האיש מנסה "לאלף" חמישה צבים יבשתיים שלרגליו, אך הם מתעלמים ממנו ומעדיפים לאכול את העלים הירוקים שעל הרצפה. מעל חלון מחודד כתובה הכתובת: "Şifa'al-kulûp lika'al Mahbub" ("רפואת הלבבות היא פגישה עם האהוב"). כתובת זו מרמזת על הרובד הרוחני-סופי של הדמות.

## גרסאות
הגרסה הראשונה של הציור הוצגה מוזיאון הגראן פאלה בתערוכת האמנות הרשמית סלון פריז) בשנת 1906, תחת השם בצרפתית: **L'homme aux Tortues** ("איש עם צבים"). בעבר הציור הוצג באוסף של איש עסקים טורקי בשם ארול אסקוי. הציור נמכר תמורת 3.5 מיליון דולר בשנת 2004 והוא מוצג במוזיאון פרה באיסטנבול.

גרסה שנייה, קטנה יותר הושלמה בשנת 1907, והוקדשה לסאלח מוניר פאשה. גרסה זו נרכשה על ידי העיתונאי ארול סימאווי בשנות ה-80, והוצגה במוזיאון סאקיפ סבנצ'י (Sakıp Sabancı) בטורקיה בשנת 2009.

ייתכן ששניהם קיבלו השראה ממאמר שחמדי קרא ביומן הטיולים Le Tour du Monde עשרות שנים קודם לכן, שתיאר מאלפי צבים קוריאנים ביפן, שאילפו את בעלי החיים שלהם ללכת בשורות לצלילי תוף.

## הקשר היסטורי
אוסמאן המדי ביי יצר את הציור בתקופה של טלטלה חברתית ופוליטית גדולה באימפריה העות'מאנית. הרפורמות שהנהיג הסולטן עבדול חמיד השני הוכחו כבלתי יעילות, או שהואשמו בהתנגדות הגוברת. האימפריה העות'מאנית, שעדיין כללה חלקים מחבל הבלקן, חלקים מצפון אפריקה, את אסיה הקטנה והלבנט, וחלק ניכר מחצי האי ערב בתחילת המאה ה-20, הייתה תחת איום חמור הן מצד כוחן הגובר של תנועות לאומניות בשטחה והן מצד השאלה המזרחית.

בתקופה בה נוצר לא הוצג הציור באופן נרחב אך הוא זכה להכרה משמעותית בעשורים שלאחר מכן, שכן הוא בישר את הפיכת הטורקים הצעירים של 1908. הפיכה זו הביאה לסיום השלטון האוטוקרטי הישיר של הסולטן (שהוחלף בסופו של דבר על ידי משטר שלושת הפאשות לאחר ההפיכה של 1913) והכשירה את הבמה לכניסתה של האימפריה למלחמת העולם הראשונה לצד מעצמות המרכז וחלוקת האימפריה העות'מאנית לאחר מכן.

## גלריה

קובץ:Kaplumbağa_Terbiyecisi_vers2.jpg|טקסט=Second version, 1907, private collection| הגרסה השנייה, 1907, אוסף פרטי
קובץ:Charmeur_de_tortues.jpg|טקסט="Charmeur de tortues", in Le Tour du Monde, 1869| הציור "Charmeur de tortues" שהופיע במגזין הטיולים **Le Tour du Monde**, 1869


## קישורים חיצוניים

## הערות שוליים

קטגוריה:כלי נגינה באמנות
קטגוריה:האימפריה העות'מאנית
קטגוריה:צבים בתרבות
שמרנים איראנים

**הפרינציפליסטים** (בפרסית: **اصول گرایان**, 'חסידי עקרונות, פונדמנטליסטים'), הידועים גם כ**שמרנים האיראנים**, הם אחד משני המחנות הפוליטיים המרכזיים באיראן שלאחר המהפכה, ואילו המחנה השני הוא הרפורמיסטים. בדרך כלל, כשמדברים על קיצוניים באיראן, מתייחסים לפלג הזה. השמרנים מתנגדים לתרבות המערב ולהשפעותיה, ודוגלים בערכי תאוקרטיה מבוססת אסלאם שיעי, וכחלק מהזרם התריסרי מאמינים בשלטון חכם ההלכה, שהוא המנהיג העליון של איראן.

## דמוגרפיה
לפי סקר שנערך על ידי סוכנות ההצבעה האיראנית לסטודנטים (ISPA) באפריל 2017, 15% מהאיראנים מזדהים כנוטים לשמרנים. בהשוואה לכך, 28% מזדהים כנוטים לרפורמיסטים.

באפריל 2021, סקר דעת קהל משותף שנערך על ידי המועצה לעניינים גלובליים של שיקגו ו-IranPoll מצא כי 19% מהאיראנים זיהו את עצמם כשמרנים בעוד 7% נוטים לשמרנות, לעומת רפורמיסטים (21%) ונוטים לרפורמיסטים (10%). הם גם ציינו כי "בסיס התמיכה ברפורמיסטים הצטמצם בכ-8 נקודות אחוז מאז 2017, בעוד שבסיס התמיכה בשמרנים גדל ב-4 נקודות אחוז".

## פלגים
* **אולטרה-שמרנים** – הידועים גם כ**נאו-קונסרבטיבים**. הקבוצה הזו אגרסיבית יותר ומתעמתת בגלוי עם המערב. רבים מהם הם חילוניים הקשורים למשמרות המהפכה האסלאמית.
* **השמרנים המסורתיים** הם פלג פוליטי שסייע לחולל את המהפכה האיראנית ויכולים להצביע על קשרים אישיים לרוחאללה ח'ומייני. השמרנים האלה תומכים בממשלה האסלאמית ובשלטון אנשי הדת.
* **זרם הסטייה** הוא פלג פוליטי בראשות מחמוד אחמדינז'אד, התומך בפופוליזם האסלאמי וב.

## הישגים בבחירות
### בחירות לנשיאות

### הבחירות למג'לס

## ראו גם
* הכחשת השואה
* מוות לאמריקה
* מוות לישראל
* רפורמיסטים איראנים
* אגודת אנשי הדת הלוחמים
* מפלגת הקואליציה האסלאמית
* מפלגת הקידמה והצדק של איראן

## קישורים חיצוניים

## הערות שוליים

קטגוריה:איראן: פוליטיקה
קטגוריה:הרפובליקה האסלאמית של איראן: היסטוריה
הכוחות המזוינים של קמרון

**הכוחות המזוינים של קמרון** (בצרפתית: **Forces Armées Camrounaises**, ובר"ת: **FAC**) הוא השם המאגד את רוב גופי הצבא והביטחון ברפובליקה של קמרון.

## היסטוריה
בין הנקודת זמן ההיסטוריות שווה להזכיר בהיסטוריה הצבאית של הכוחות המזוינים הם:
* 1955–1964: סכסוכי פנימיים מתמשכים בין פלגים שונים בקמרון
* 1959: הקמת הצבא בסיוע צרפתי
* 1960–1962: הקמת הפיקודים המרחביים
* 1961: הקמת חיל האוויר
* 1965: מינויים של קצינים מקומיים למשרות פיקוד בחירות לאחר שנות סיוע חיצוני רב.
* 1973: הקמת פיקוד בעל מטה מרכזי
* 1976: חלוקת יחידות הצבא מחדש לשש פיקודים על פי תפקידן (זרוע יבשה, יחידות עורף, הדרכה, יחידות התערבות מהירה, מודיעין, הנדסה. ויחידת המטכ"ל ב־1983)
* סכסוכי חבל באקסי החלה מ־1981
* 2001: ארגון מחדש לצורך התמקצעות הצבא.
* המלחמה בבוקו חראם החל מ־2012
* 2014: מלחמת האזרחים ברפובליקה המרכז אפריקאית
* המשבר האנגלופוני החל מ־2017
בנוסף קמרון גם השתתפה בעוד מספר משלחות צבאיות בינלאומיות.

## ארגון
על פי האמור בחוק המפקד העליון העומד בראש גופי הביטחון הוא הנשיא, המיישם את מדיניותו באמצעות השר ביטחון ובשיתוף הרמטכ"ל. בין תפקידייהם של הכוחות המזוינים הם: הגנת המרחב הריבוני וביטחון פנים של המדינה, לצד סיוע בפרויקטים של פיתוח כלכלי, אבטחת הגבול והמאבק בקבוצות טרור, משימות הומניטריות וסיוע במקרי אסונות.

הכוחות המזוינים של קמרון מורכבי מכ-50,000 חיילים סדירים המשרתים ביחידות הבאות:
* צבא יבשה – הזרוע הצבאית העיקרית בעלת מרבית החיילים המחולקים ליחידות הבאות:
** 5 פיקודי חטיבות מרחביות
** 6 רגימנטים העצמאיים (מסופחים לחטמ'רים)
** חטיבת התערבות מהירה
** חטיבת תמיכה
** פיקוד הכשרות
* חיל האוויר – עקב גודלו הקטן והמשאבים המוקצים לו, החיל מסתמך על שדות אזרחים בהם מוקצים לו מתחמים סגורים. בנוסף מסיבה זו עיקר ייעודו של החיל הוא סיוע לכוחות הקרקע בעזרת יחידות קטנות המפעילות כ-40 כלי טיס מסוגים שונים.
* חיל ים – עיקר מטר החיל היא עריכת סיורי בט"ש צמודי חוף וסיוע לכוח הקרקע הפועל סמוך אליו.
* מערך כבאות ארצי
* ז'נדרמריה לאומית
עיקר הציוד הצבאי של מקמרון מיושן ומקורו מצרפת, ברית המועצות וסין, ולצד זאת בשנים האחרונות קמרון רוכשת ציוד חדש יותר ממקורות מגוונים.

## גלריה

קובץ:Camions des pompiers.jpg
קובץ:Véhicule militaire pendant la fête nationale au Cameroun5.jpg
קובץ:Africa Partnership Station 150312-N-RU135-318.jpg
קובץ:Vehicules militaires pendant le défilé8.jpg
קובץ:Cameroon Air Force Badge.svg|סמל חיל האוויר
קובץ:Roundel of Cameroon.svg|רונדל חיל האוויר
קובץ:Cameroonian air force B-206.jpg|מסוק תובל בל 206 של חיל האוויר
קובץ:Cameroun AF C-130H TJX-CE (modified).jpg|מטוס תובלה הרקולס C-130 של חיל האוויר


## קישורים חיצוניים

## הערות שוליים

קמרון
קמרון
קמרון
קטגוריה:קמרון
ארנסט בובלי

**ארנסט "ארני" בובלי** (באנגלית: **Ernest "Ernie" Bubley**; ספטמבר 1912 - 21 בינואר 1996) היה שחקן טניס שולחן יהודי-אנגלי. זכה במדליית ארד באליפות העולם (1939) בטורניר הקבוצתי. הוא שיחק ביד שמאל.

## ביוגרפיה
בובלי נולד וגדל בווייטצ'אפל, רובע עני במזרח לונדון, בנם הצעיר של ג'ייני ויעקב בובלי, בן למשפחת מהגרים יהודים. הוא שיחק טניס שולחן ביד שמאל. יתרונו היה בחבטת גב היד שלו. הוא תמיד חבש כפפה כדי להגן על כדי להגן על אצבעותיו מפני פציעות אפשריות מכיוון שניגן בכינור, תוך שמירה על זריזות בשני התחומים. 

### 1938
באליפות העולם שנערכה בלונדון בשנת 1938 הוא סיים במקום חמישי בטורניר הקבוצתי.

### 1939
#### מדליית ארד באליפות העולם
באליפות העולם שנערכה בקהיר, מצרים בשנת 1939 הוא זכה במדליית ארד, בטורניר הקבוצתי ביחד עם היהודי היימן לורי, קן הייד, קן סטנלי וארתור וילמוט, אחרי צ'כוסלובקיה ויוגוסלביה. נוסף לכך, הוא הגיע לשלב רבע הגמר בזוגות גברים ביחד עם קן סטנלי שלו הפסידו למישל האגנאואר וראול בדוק מצרפת  

### 1947
באליפות העולם שנערכה בפריז בשנת 1947 הוא סיים במקום שביעי בטורניר הקבוצתי. נוסף לכך, הוא הגיע לשלב שמינית הגמר שבו הפסיד למישל האגנאואר.

### 1948
באליפות העולם שנערכה בלונדון בשנת 1948 הוא סיים במקום חמישי בטורניר הקבוצתי.

## חיים אישיים
בובלי היה כישרוני גם בברידג' ובסנוקר ונתן קונצרטים בכינור. ב-29 בינואר 1948 נישא לז'קלין אלג'. נולדה להם בת (נולדה בפברואר 1953). ב-21 בינואר 1996 נפטר בגיל 83.

## קישורים חיצוניים

קטגוריה:שחקני טניס שולחן יהודים
קטגוריה:שחקני טניס שולחן בריטים
קטגוריה:ילידי 1912
ג'אקו J7

**ג'אקו J7** (באנגלית: **Jaecoo 7**) היא מכונית SUV היברידי נטען מתוצרת יצרנית הרכב הסינית ג'אקו.

הדגם הוצג לראשונה בשנת 2023 תחת השם Chery Tansuo 06 ולאחר מכן מותג מחדש ושווק בעולם תחת המותג ג'אקו (Jaecoo).

בישראל הושק הדגם ב-24 ביולי 2024 והוא מיובא על ידי קבוצת כלמוביל.

## מערכת הנעה
### היברידית נטענת (PHEV)
גרסת ה-PHEV משלבת מנוע בנזין עם מנוע חשמלי, ומספקת הספק משולב של כ-342 כוחות סוס.

מערכת ההנעה כוללת:
* מנוע בנזין בהספק של כ-143 כ"ס
* מנוע חשמלי בהספק של כ-201 כ"ס

שילוב זה מאפשר ביצועים גבוהים לצד אפשרות נסיעה על חשמל בלבד למרחקים קצרים.

### טווח נסיעה
* **טווח נסיעה חשמלי בלבד:** עד כ-90–106 ק"מ לפי תקן WLTP, בזכות סוללה בקיבולת כ-18 קוט"ש.
* **טווח נסיעה משולב (בנזין + חשמל):** עד כ-1,200–1,300 ק"מ בין תדלוקים וטעינות לפי נתוני היצרן.

### בנזין
ממוזער|תא הנהג
גרסת הבנזין של ה-J7 כוללת מנוע טורבו בהספק של כ-147 כוחות סוס.

## קישורים חיצוניים

* אתר האינטרנט הרשמי של ג'אקו 7 (בעברית)
* 
* ג'אקו 7 - מבחן דרכים (היברידי -נטען), באתר YouTube

## הערות שוליים

קטגוריה:דגמי מכוניות שהושקו ב-2023
קטגוריה:SUV
קטגוריה:מכוניות חשמליות
דקל ג'ומיירה

**דקל ג'ומיירה** (בערבית: **نخلة جميرا**) הוא ארכיפלג של איים מלאכותיים במפרץ הפרסי בג'ומיירה, דובאי, איחוד האמירויות הערביות. הוא חלק מסדרת פיתוחים רחבה יותר הנקראת איי התמרים, אשר כאשר יושלמו, יגדילו יחד את קו החוף של דובאי ב-520 קילומטרים. נכון לשנת 2022 מתגוררים בו מעל 25,000 תושבים.

האיים נוצרו באמצעות אחזור קרקע. הם נוצרו בצורה שנועדה להיראות כמו עץ דקל במבט מהאוויר, ומחולקים בקירוב לשלושה אזורים: "גזע", "עלים" ו"סהר חיצוני". הגזע הוא אזור מסחרי ומגורים מעורב, העלים שמורים לבתי מגורים ווילות, בעוד שהסהר החיצוני משמש לאתרי נופש יוקרתיים.

המקום נבנה על ידי חברת החפירה ההולנדית .

## בנייה
הבנייה של האי החלה ביוני 2001 והמפתחים הודיעו על העברת יחידות המגורים הראשונות למקום בשנת 2006. באוקטובר 2007, 75% מהנכסים היו מוכנים למסירה, ובאי התגוררו כבר 500 משפחות. עד סוף 2009 נפתחו בו 28 מלונות.

ב-2009, הניו יורק טיימס דיווח כי לפי מדידות לווייני מד הגובה בלייזר של נאס"א האי שוקע בקצב של 5 מ"מ בשנה. בתגובה, המפתחת, , אמרה כי לא קיבלה דיווחים על בעיות מבניות מהסוג הצפוי במקרה של שקיעה, והצביעה על כך שללווייני הלייזר הייתה רזולוציית מדידה של רק 50 מ"מ.

הכניסה למלון פיירמונט נפגעה מטיל איראני בתגובה למבצע שאגת הארי ב-2026.

## תחבורה
ממוזער|האי במבט מהאוויר
ממוזער|המונורייל של דובאי
המונורייל של האי הוא באורך 5.4 קילומטרים, ומחבר את מלון אטלנטיס למגדלי הגייטווי ברגלי האי. המונורייל מחבר את האי ליבשת, עם הארכה מתוכננת נוספת לקו האדום של הרכבת התחתית בדובאי. הקו החל לפעול ב-30 באפריל 2009. זהו המונורייל הראשון במזרח התיכון.

## סביבה
לפי מחקר שפורסם בכתב העת Water בשנת 2022, בניית האי השפיעה על ריבוי חומרים מסיסים במים, שינוי הפרופיל הספקטרלי של המים והובילה להעלאת טמפרטורת פני המים סביב האי.

שובר הגלים החיצוני תוכנן כמחסום רציף, אך בגלל מניעה של גאות טבעית, מי הים במקום הפכו למים עומדים. שובר הגלים שונה לאחר מכן כדי לאפשר לגאות להשפיע על המים שבין האיים.

בעונות הקיץ, מדוזות פוקדות את החופים סביב האי. בתחילת 2020, בעקבות ירידה בפעילות האנושית במהלך מגפת הקורונה, נצפתה עלייה במספר חיות הבר, כגון דולפינים, סביב האי.

## ראו גם
* איי התמרים
* העולם (איים מלאכותיים)
* איי ג'ומיירה

## קישורים חיצוניים

## הערות שוליים

קטגוריה:דובאי: איים מלאכותיים
קטגוריה:איחוד האמירויות הערביות: גאוגרפיה
קטגוריה:המפרץ הפרסי
מזכיר המדינה לענייני דיור, קהילות וממשל מקומי

**מזכיר המדינה לענייני דיור, קהילות וממשל מקומי** (באנגלית: **Secretary of State for Housing, Communities and Local Government**) הוא שר בכיר בממשלת בריטניה ועומד בראש משרד הדיור, הקהילות והממשל המקומי (MHCLG). כתפקיד ברמת הקבינט, נושא התפקיד אחראי על דיור, תכנון ומדיניות ממשל מקומי באנגליה.

## תפקידים
**מזכיר המדינה לענייני דיור, קהילות וממשל מקומי נושא באחריות על כלל פעילות משרדו, כאשר בין היתר בסמכותו:**
* רשאי להחליט כי בקשת תכנון מסוימת לא תוכרע על ידי הרשות המקומית אלא תועבר להכרעתו האישית.
* הסמכות העליונה לאישור או דחייה של ערעורים על החלטות תכנון של רשויות מקומיות.
* הסמכות להוציא הנחיות תכנון מחייבות לרשויות המקומיות.
* קובע את חלוקת הכספים מהממשלה המרכזית לרשויות המקומיות.
* אם רשות מקומית נכשלת במילוי חובותיה, השר רשאי לשלוח "נציבים" (Commissioners) שינהלו אותה במקומה.
* יכול להגביל את גובה העלאת המס המקומי שרשות רשאית להטיל ללא משאל עם.
* להטיל הגבלות על יזמי נדל"ן (כמו איסור בנייה או איסור קבלת היתרים) אם הם מסרבים לשלם על תיקון ליקויי בטיחות אש (בעקבות אסון גרנפל).
* לקבוע את שיטת הערכת בריאות ובטיחות בדיור ומהן הסכנות המצריכות התערבות.
* להחזיק בנכסים, לחתום על חוזים ולהיות צד לתביעות משפטיות בתוקף תפקידו.

## הערות שוליים

קטגוריה:שרי ממשלת בריטניה
קטגוריה:מגורים ודיור
קטגוריה:שלטון מקומי בממלכה המאוחדת
ארנבת קסטרוביאחו

**ארנבת קסטרוביאחו** או **ארנבת מברשת** (שם מדעי: *Lepus castroviejoi*) היא מין של ארנבת האנדמי לצפון ספרד. המין תואר לראשונה בשנת 1976 כמין נפרד מארנבת גרנדה.

## תיאור
אורך גופה של הארנבת נע בין 45 ל-65 ס"מ. זנבה מגיע לאורך של 5–10 ס"מ. גודל רגליה הקדמיות נע בין 10 ל-20 ס"מ ואורך רגליה האחוריות יכולות לנוע בין 20 ל-30 ס"מ. האוזניים יכולות להגיע לאורך של 18–20 ס"מ. פרוותה צבועה בחום ובשחור, והיא לבנה מעט בחלק העליון של הגוף. לעומת זאת, החלק התחתון של גופה לבן כולו. חלקו העליון של הזנב שחור, בעוד שחלקו התחתון תואם את הגוף בלבן. האוזניים בצבע חום-אפור ובדרך כלל בעלות קצה שחור.

בהשוואה למינים אחרים, גודלה נע בין ארנבת גרנדה לארנבת אירופית (שני מיני הארנבות האחרים שחיים בספרד). פרטים של המין שוקלים בין 2 ל-3.5 קילוגרמים.

## קישורים חיצוניים

## הערות שוליים

קטגוריה:בעלי חיים שתוארו ב-1976
קטגוריה:אירופה: יונקים
קטגוריה:ספרד: יונקים
מזכיר המדינה לענייני הגנת הסביבה, המזון והכפר

**מזכיר המדינה לענייני סביבה, מזון וכפר** (באנגלית: **Secretary of State for Environment, Food and Rural Affairs**) הוא ראש המשרד להגנת הסביבה, המזון והכפר ושר בדרגת מזכיר מדינה בממשלת בריטניה ובקבינט ממשלת בריטניה. מזכירת המדינה הנוכחית במשרד זה היא אמה ריינהולדס ממפלגת הלייבור.

## סמכויות ותפקידים
הסמכויות של מזכיר המדינה לענייני הגנת הסביבה, המזון והכפר הורחבו בשנים האחרונות, שכן הן עברו שינוי משמעותי לאחר הברקזיט (Brexit) עם העברת סמכויות שהיו בעבר בידי האיחוד האירופי לידי המזכיר.

#### סמכויות
* מוסמך לקבוע בתקנות יעדים ארוכי טווח בנושאי איכות אוויר, מים, מגוון ביולוגי וניהול פסולת.
* להכין הצהרת מדיניות לגבי עקרונות סביבתיים שעל שרי הממשלה להתחשב בהם בתהליכי קבלת החלטות.
* אחראי על מימון ומינוי חברי המשרד הגנת הסביבה OEP (Office for Environmental Protection).
* מוסמך להעניק סיוע כספי (מענקים) לחקלאים עבור "טובת הציבור" (Public Goods).
* להתערב בשוק במקרה של הפרעות חריגות כדי לתמוך ביצרנים חקלאיים.
* קובע את התקנות הנוגעות לחובת הזהירות (Duty of Care) בניהול פסולת והגדרת עבירות של השלכת פסולת בלתי חוקית.
* קובע את ההנחיות הסטטוטוריות לרשויות המקומיות בנוגע לזיהוי וטיפול בקרקעות מזוהמות.
* להכריז על אתרים בעלי עניין מדעי מיוחד (SSSIs).
* רשאי להעניק רישיונות חריגים לביצוע פעולות האסורות בדרך כלל למטרות מחקר או מניעת נזק לחקלאות.
* קובע את מכסת "הזדמנויות הדייג" (Fishing Opportunities) בכל שנה.
* קובע את התנאים למתן רישיונות דייג לכלי שיט בריטיים וזרים.

## הערות שוליים

קטגוריה:שרי ממשלת בריטניה
קטגוריה:הממלכה המאוחדת: איכות הסביבה
פוקימון רוחות וגלים

**פוקימון רוחות** (ביפנית: ** ポケットモンスター ウインド**, ברומאג'י: **Poketto Monsutā Uindo**, באנגלית: **Pokémon Winds**) ו**פוקימון גלים** (ביפנית: **ポケットモンスター ウエーヴ**, ברומאג'י: **Poketto Monsutā Uēbu**, באנגלית: **Pokémon Waves**) הם שני משחקי תפקידים אשר פותחו על ידי Game Freak ויופצו בלעדית על ידי נינטנדו לקונסולת הנינטנדו סוויץ' 2. שני המשחקים הללו מציגים לראשונה את הדור העשירי של משחקי הפוקימון והם הראשונים שייצאו בדור זה. המשחקים עתידים לצאת לראשונה לנינטנדו סוויץ' 2 בשנת 2027.

## עלילת המשחק
עלילת המשחקים תתרחש באזור טרופי, ככל הנראה בהשראת דרום-מזרח אסיה (אינדונזיה, מלזיה והפיליפינים), ובו מספר רב של איים, עם אזורים תת-ימיים נגישים.

הפוקימונים ההתחלתיים של רוחות וגלים נחשפו עם ההכרזה:

***בראוט**: פוקימון עשב
***פומבון**: פוקימון אש
***גקווה**: פוקימון מים

## הפצה
בשנת 2024, דליפת נתונים משמעותית משרתי Game Freak הביאה לחשיפת מידע לציבור על כותרים בפיתוח (כולל משחקי פוקימון רוחות וגלים). הכותרים נחשפו רשמית במצגת Pokémon Presents ב-27 בפברואר 2026, במקביל לציון 30 שנה לזיכיון פוקימון.
 
## קישורים חיצוניים
*  

## הערות שוליים

קטגוריה:משחקי נינטנדו סוויץ' 2
קטגוריה:משחקי וידאו משנת 2027
קטגוריה:משחקי תפקידים ממוחשבים
קטגוריה:משחקי וידאו של פוקימון
קטגוריה:משחקי וידאו שפותחו ביפן
ז'אק-שארל דופון דה ל'אר

**ז'אק-שארל דופון דה ל'אר** (בצרפתית: **Jacques-Charles Dupont de l'Eure**; 27 בפברואר 1767 – 3 במרץ 1855) היה מדינאי צרפתי, הנשיא הראשון (בפועל) של הרפובליקה הצרפתית השנייה. הוא ייצג את השקפת העולם הרפובליקנית-מתונה, בעד דמוקרטיה ליברלית מבוססת חוקה.

## תולדות חייו
נולד בלה נובורג, בנורמנדי. בזמן פרוץ המהפכה הצרפתית היה עורך דין וחבר הפרלמנט של נורמנדי.

בתקופת הרפובליקה הצרפתית הראשונה והקיסרות הראשונה (תחת נפוליאון בונפרטה) כיהן במשרות משפטיות ברואן ואוורה שבנורמנדי. משנת 1798 כיהן כחבר הדירקטורט ומועצת החמש מאות. בשנת 1813 נבחר לכהן בחבר המחוקקים (Corps législatif) שהחליף את מועצת החמש מאות וסגן-נשיא הבית התחתון של הפרלמנט (Chambre des députés). בתקופת מאה הימים, היה אחד מהנציגים שמונו לשאת ולתת עם נציגי הקואליציה האנטי-צרפתית השביעית.

המשיך לכהן כחבר בית המחוקקים גם בתקופת הרסטורציה של בית בורבון וגם בתקופת המונרכיה של יולי. כליברל ישב רוב הזמן ישב בספסלי האופוזיציה. עם זאת, ב-1830 היה למספר חודשים שר המשפטים, עד התפטרותו.

לאחר התמוטטות המונרכיה ומהפכת 1848 מונה, עקב היותו זקן יושבי הבית (כמה ימים לפני יום הולדתו ה-81), לנשיא המועצה הזמנית ולנשיא בפועל של הרפובליקה. חלק מסמכויותיו האציל מיד לאלפונס דה למרטין, שכיהן כשר החוץ. עם זאת, רק מחליפו, לואי נפוליאון בונפרטה, שנכנס לתפקיד ב-20 בדצמבר 1848, היה הראשון שנשא באורח רשמי את התואר נשיא צרפת.

## קישורים חיצוניים

## הערות שוליים

קטגוריה:נשיאי צרפת
קטגוריה:משפטנים צרפתים
קטגוריה:שרי המשפטים של צרפת
קטגוריה:קצינים בלגיון הכבוד
קטגוריה:צרפתים שנולדו ב-1767
קטגוריה:צרפתים שנפטרו ב-1855
צ'רצ'יה

**צ'רצ'ה** (באוקראינית: **Черче**) כפר השוכן במחוז איוואנו-פרנקיבסק במערב אוקראינה. הכפר שייך לקהילה העירונית רוהאטין (Rohatyn urban hromada), אחת מהקהילות המקומיות של אוקראינה. במפקד האוכלוסין שנערך בשנת 2001 מנתה אוכלוסיית הכפר 1,168 תושבים, בעוד שבעבר (1970) היא נאמדה בכ-1,400 תושבים. הכפר מוקף בגבעות ושוכן מעל נהר פוטיק (Potik).

## תולדות היישוב
האזכור הראשון בכתב של צ'רצ'ה מתוארך לשנת 1443, אולם התיישבות אנושית באזור התקיימה כבר מהמאה ה-13. ברישומי מס משנת 1515 מופיעים אזכורים לקיומם של כומר (ומכאן גם כנסייה) ושתי חלקות אדמה בשטח של כ-500 דונם.

שמו של הכפר נגזר מחלקת אדמה שעליה התיישבו הנזירים הראשונים ובהמשך בנו את המנזר הראשון שלהם. בראשיתו נקרא הכפר צ'רנצ'ה (Cherneche); מאוחר יותר שונה השם לצ'רנצ'ה (Chernche), ולבסוף הפך לצ'רצ'יה, השם המשמש עד ימינו.

עד ל-18 ביולי 2020, השתייכה צ'רצ'ה למחוז משנה רוהאטין. מחוז המשנה בוטל ביולי 2020 כחלק מהרפורמה המנהלית של אוקראינה, שצמצמה את מספר מחוזות המשנה במחוז איוואנו-פרנקיבסק לשישה. שטח מחוז משנה רוהאטין מוזג לתוך מחוז משנה איוואנו-פרנקיבסק.

## יהודי צ'רצ'יה
במקום התקיימה קהילה יהודית ויש במקום בית קברות יהודי. משפחות יהודיות רבות מרוהאטין נהגו "לנפוש במים" (לצורך מרפא) בכפר, השוכן קילומטרים ספורים מחוץ לעיר. בכפר קיימים מתקני טיפול רפואי, אם כי רוב המבנים ההיסטוריים המקוריים, אם לא כולם, כבר אינם קיימים.

## קישורים חיצוניים

* 
* "צ'רצ'יה", באתר JewishGen 
* תמונות של מצבות בבית הקברות באתר הספרייה הלאומית (מתוך אוסף המרכז לאומנות יהודית).

## הערות שוליים

קטגוריה:אוקראינה: יישובים
קטר אנרג'י

**קטר אנרג'י** (באנגלית: **QatarEnergy)**, לשעבר **קטר פטרוליום** (**QP**), היא חברת נפט בבעלות ממשלתית של קטר.

החברה מפעילה את כל פעילויות הנפט והגז בקטר, כולל חיפושים, הפקה, זיקוק, הובלה ואחסון. הנשיא והמנכ"ל הוא סעד שרידה אל-כעבי, שר המדינה לענייני אנרגיה.

פעילות החברה קשורה ישירות לסוכנויות תכנון ממלכתיות, רשויות רגולטוריות וגופי קביעת מדיניות. יחד, ההכנסות מנפט וגז טבעי מסתכמות ב-60% מהתמ"ג של המדינה. נכון ל-2018 קטר אנרג'י הייתה חברת הנפט השלישית בגודלה בעולם מבחינת עתודות נפט וגז.

בשנת 2015 חתמה החברה על הסכם עם חברת כהרמאא לפיתוח מתקני אנרגיה סולארית נוספים.

בשנת 2022, לחברה היו הכנסות כוללות של 52 מיליארד דולר, רווח נקי של 42.4 מיליארד דולר, ונכסים כוללים של 162 מיליארד דולר. בשנת 2021, קטר אנרג'י הייתה חברת הגז החמישית בגודלה בעולם.

בתחילת מרץ 2026, בעקבות תקיפה איראנית של כטב"מים שפגעו במתקנים של החברה בראס לפאן וכן באזור התעשייה מסעיד, כחלק מתגובתה על מבצע זעם אדיר, הודיעה קטר אנרג'י על עצירה זמנית של ייצור הגז הנוזלי ומוצרים נלווים לו.

## קישורים חיצוניים

## הערות שוליים

קטגוריה:חברות אנרגיה
קטגוריה:חברות קטריות
התזמורת הקאמרית האירית

**התזמורת הקאמרית האירית** (באנגלית: **Irish Chamber Orchestra**) היא תזמורת קאמרית שבאה מאירלנד, ובסיסה המנהלי נמצא באוניברסיטת לימריק.

## היסטוריה
יאנוש פירסט ייסד את התזמורת בשנת 1963. במשך שנים רבות, ההרכב הקבוע של התזמורת כלל כלי קשת בלבד, כאשר נגני כלי נשיפה מעץ, כלי נשיפה ממתכת וכלי הקשה נוספו על בסיס נגנים אורחים בעת הצורך.

התזמורת הקאמרית האירית הוקמה מחדש בשנת 1970 תחת השם "**התזמורת הקאמרית האירית החדשה**" ובניצוחו הראשי של אנדרה פרייר. התזמורת יצאה לסיבוב הופעות ראשון בצפון אמריקה בשנת 1978. בשנת 1995, התזמורת כוננה מחדש פעם נוספת, וחזרה לשמה המקורי – **התזמורת הקאמרית האירית**.

מאז מאי 2025, הנינג קראגרוד משמש כמנצח ראשי ושותף אמנותי של התזמורת הקאמרית האירית.

האלבום "Plectrum & Bow" סימן הקלטה משותפת עם המלחין והגיטריסט האמריקאי סטיב מאקי. הוא כולל את הקונצ'רטו שלו לכינור ומיתרים, "ארבעה פרקים איקונוקלסטיים", אשר הוזמן במשותף על ידי התזמורת הקאמרית האירית, האקדמיה של סנט מרטין בשדות ומרכז דה-ברטולו לאמנויות הבמה באוניברסיטת נוטרדאם בארצות הברית. הקלטות נוספות כוללות את "מהלכי לילה", בניצוחו של ז'ראר קורסטן, ואת "הומאז'", הכולל יצירות של המלחין האירי ג'ון קינסלה.

התזמורת מחזיקה בסטודיו שנבנה בהתאמה אישית ובעל מודל אקוסטי מיוחד, הממוקם בקמפוס של אוניברסיטת לימריק.

## מנהלים מוזיקליים ואמנותיים
* יאנוש פירסט
* אנדרה פרייר
* ניקולס קרמר (מנהל אמנותי, 1986 – 1992)
* פיונואלה האנט (מנהל מוזיקלי, 1995 – 2002)
* ניקולס מקגיגן (מנהל מוזיקלי, 2002 – 2005)
* אנתוני מרווד (מנהל אמנותי, 2006 – 2011)
* יורג וידמן (מנצח אורח ראשי/שותף אמנותי, 2011 – 2017; מנצח ראשי/שותף אמנותי, 2017 - 2022)
* גאבור טקאץ'-נאג' (שותף אמנותי ראשי, 2013 – 2018)
* תומאס זתמאיר (מנצח ראשי/שותף אמנותי, 2022 – 2025)
* הנינג קראגרוד (מנצח ראשי/שותף אמנותי, 2025 – ממשיך)

## קישורים חיצוניים
 

## הערות שוליים

אירלנד
אירלנד
קטגוריה:מוזיקה אירית
קטגוריה:מוזיקאים אירים
הנינג קראגרוד

**הנינג קראגרוד** (בנורווגית: **Henning Kraggerud**; נולד ב-23 ביוני 1973) הוא כנר, ויולן ומלחין נורווגי.

## ביוגרפיה
קראגרוד נולד באוסלו. הוא למד אצל קמילה ויקס, עמנואל הורביץ וסטפן באראט-דו, לפני שיצא לקריירה שהביאה אותו להופעות סולו ברחבי אירופה, רוסיה וארצות הברית. הוא ערך את הופעת הבכורה האמריקאית שלו כסולן בשנת 1998 בקרנגי הול, ושיתף פעולה ברסיטלים ובהופעות מוזיקה קאמרית. כמוביל-סולן של תזמורות קאמריות ותזמורות סינפונייטה, קראגרוד מיומן באלתור והוא מלחין מנוסה, לאחר שכתב עיבודים מוזיקליים וקדנצות משלו.

הקלטותיו עבור חברת "נקסוס" כוללות את הסונטות לכינור של גריג ו"מועדפים נורווגיים" לכינור ותזמורת. כזוכה בפרס גריג היוקרתי של נורווגיה, קראגרוד מונה לאמן הבית של פסטיבל ברגן הבין-לאומי בשנת 2004. בשנת 2011, קראגרוד החליף את לייף אובה אנדסנס כמנהל אמנותי שותף של פסטיבל ריסור למוזיקה קאמרית. החל משנת 2012, קראגרוד הפך למנהל האמנותי של התזמורת הקאמרית של טרומסה.

קראגרוד מופיע הן בכינור והן בוויולה בפסטיבלים בין-לאומיים מרכזיים; שיתופי פעולה מהעת האחרונה כללו את "פוקוס שימנובסקי" בוויגמור הול בלונדון ובזנקל הול בניו יורק, באוצרותו של פיוטר אנדרזבסקי, והופעות בפסטיבל ורבייה עם ג'ושוע בל, לאונידס קבאקוס ומרתה ארחריץ'. בשנת 2011 הוא הופיע בפסטיבל הבין-לאומי למוזיקה קאמרית בהונג קונג ובפסטיבל האביב של סיאול. הוא הצטרף לעמיתיו בשבוע המוזיקה הקאמרית הבין-לאומי של ריו דה ז'ניירו בברזיל ובפסטיבל הבין-לאומי למוזיקה קאמרית בסטוונגר בשנת 2012. יחד עם אימוג'ן קופר ואדריאן ברנדל הוא מופיע באופן קבוע בסדרת קונצרטי המוזיקה הקאמרית של ה-BBC.

מאז מאי 2025, משמש הנינג קראגרוד בתור מנצח ראשי ושותף אמנותי של התזמורת הקאמרית האירית.

## קישורים חיצוניים
* 

## הערות שוליים

קטגוריה:מלחינים נורווגים
קטגוריה:מוזיקאים נורווגים
קטגוריה:כנרים
קטגוריה:ויולנים
קטגוריה:נורווגים שנולדו ב-1973
מג'יד אבן א-רזא

סייד **מג'יד אבן א-רזא** (בפרסית: **مجید ابن‌الرضا**) הוא קצין צבא איראני בדרגת בריגדיר גנרל. ב-2 במרץ 2026 מונה על ידי נשיא איראן מסעוד פזשכיאן לממלא מקום שר ההגנה של איראן, והחליף בתפקיד זה את קודמו, עזיז נסירזאדה, שחוסל על ידי ישראל במבצע שאגת הארי. קודם לכן היה סגן שר ההגנה.

## ראו גם
* מבצע שאגת הארי

## הערות שוליים

קטגוריה:אנשי צבא איראנים
קטגוריה:שרי ההגנה של איראן
קטגוריה:ממשלת איראן
קטגוריה:מבצע שאגת הארי
קטגוריה:איראנים שנולדו ב-1964
קטגוריה:מבצע עם כלביא
מוחמד שיראזי

**מוחמד שיראזי** (בפרסית: **محمد شیرازی**; נהרג ב-28 בפברואר 2026) היה גנרל איראני שכיהן כראש הלשכה הצבאית של המנהיג העליון של איראן משנת 1989 ועד מותו בשנת 2026. כבריגדיר גנרל, הוא היה אחראי על תיאום בין מפקדי הכוחות המזוינים של איראן לבין המנהיג העליון, ושימש כאיש קשר מרכזי במנגנון ההגנה והביטחון של המדינה. שיראזי נהרג במהלך התקיפות הראשונות של מבצע שאגת הארי.

## קריירה
שיראזי מילא את תפקיד ראש המשרד הצבאי במשרד המנהיג העליון של איראן החל משנת 1989. בתפקיד זה, הוא סייע בתקשורת ובתיאום בין הדרגים הבכירים בצבא איראן, כולל משמרות המהפכה האסלאמית וכוחות הביטחון הסדירים, לבין המנהיג העליון עלי ח'אמנאי. אנליסטים תיארו אותו כדמות מרכזית בתהליך קבלת ההחלטות הביטחוניות באיראן. שיראזי מילא תפקיד מרכזי בשמירה על אחיזתו המוחלטת של המנהיג העליון בשלטון. כאיש הקשר העיקרי בין הצבא למנהיג העליון, הואשם לעיתים קרובות בעקיפת פיקוח ממשלתי מסורתי כדי לבצע מדיניות ביטחון נוקשה שדיכאה מחאות פנימיות. דמויות אופוזיציה איראניים הצביעו על השפעתו בבחירת מפקדים צבאיים רדיקליים ועל מעורבותו בתכנון האסטרטגי של סכסוכים ברחבי המזרח התיכון שיצאו לפועל על ידי שלוחותיה של איראן במזרח התיכון, מה שהוביל לסנקציות בינלאומיות ולהגברת אי היציבות האזורית. יתר על כן, משרדו ספג ביקורת רבה על חוסר שקיפותו, ועל הדרך שבה התקבלו החלטות ביטחוניות פנימיות קריטיות ללא דין וחשבון ציבורי או ביקורת חקיקתית.

## מותו
שיראזי נהרג ב-28 בפברואר 2026, במהלך תקיפות אוויריות מתואמות של ארצות הברית וישראל על מטרות של ההנהגה האיראנית בטהראן. התקיפות כוונו נגד בכירים איראנים רבים, ביניהם המנהיג העליון עלי ח'אמנאי. המבצע חיסל כ-40 דמויות איראניות בכירות, והוסיף למשבר ההנהגה במדינה.

## ראו גם
* משרד המנהיג העליון של איראן
* מבצע שאגת הארי

## קישורים חיצוניים

## הערות שוליים

קטגוריה:אנשי צבא איראנים
קטגוריה:מבצע שאגת הארי
קטגוריה:אישים שנהרגו במבצע שאגת הארי
קטגוריה:איראנים שנולדו במאה ה-20
קטגוריה:איראנים שנפטרו ב-2026
התרבות החיאמית

**התרבות החיאמית** היא תרבות נאוליתית ותרבות ארכאולוגית בדרום־מערב אסיה, המתוארכת לחלקה הקדום ביותר של הנאוליתית הקדם-קרמית א' (PPNA), בסביבות 9700–8600 לפנה״ס
.
התרבות מתאפיינת בעיקר בטיפוס ייחודי של ראש חץ מאבן – "חוד אל-חיאם" – אשר זוהה לראשונה בטרסת אל-חיאם.

## סקירה כללית
התרבות החיאמית נקראת על שם האתר אל-חיאם, השוכן על גדות ים המלח, שם מצאו חוקרים את ראשי החצים העתיקים ביותר מאבן צור, עם חריצים צדדיים, המכונים "חודי אל-חיאם"
.
הם שימשו לזיהוי אתרים מתקופה זו, אשר נמצאים בישראל, כמו גם בירדן (אל-אזרק), סיני (אבו מאדי), וצפונה עד לפרת התיכון (מורייבת). חודי אל-חיאם וכלי אבן צור אחרים כאחד מכונים לעיתים קרובות חודי קליעים או ראשי חץ. אמנם נכון שהם שימשו כראשי חץ, אך כאשר בוחנים את קיומן של ראיות המצביעות על כך שחפצים אלה היו אכן כלים רב-תכליתיים ששימשו למגוון מטרות כגון סכינים ומקדחות.
מלבד הופעת ראשי החצים של אל-חיאם, התרבות החיאמית ממוקמת ברצף הנטופי, ללא חידושים טכניים משמעותיים. עם זאת, לראשונה נבנו בתים על הקרקע עצמה, ולא חצי חפורים באדמה כפי שהיה נהוג בעבר. חוץ מזה, נושאי תרבות אל-חיאם היו עדיין ציידים-לקטים, והחקלאות באותה תקופה הייתה עדיין פרימיטיבית למדי, בהתבסס על מה שדווח באתרים מתקופה זו. תגליות חדשות יותר מראות שבמזרח התיכון ובאנטוליה נערכו ניסויים בחקלאות עד שנת 10,900 לפני הספירה. וכי ייתכן שכבר נערכו ניסויים בעיבוד דגני בר לפני כ-21,000 שנה באוהלו 2. התרבות החומרית החיאמית הוחלפה על ידי התרבות המורייבתית בנהר הפרת ובלבנט העליון, ועל ידי התרבות הסולטאנית בלבנט הדרומי
.
ניתן לראות את התרבות החומרית הסולטאנית כהתפתחות מהתקופה החיאמית, כאשר חודי אל חיאם נותרו כחלק מהמכלול אך המיקרוליתים נעלמים והופעת כלי אבן מסותתים בעלי ליבה דו-פנית והופעת גרזנים וקרדוםים
.

בתרבות החיאמית הופיעו גם שינויים בהיבטים הסמליים של התרבות, כפי שמעידים הופעת פסלוני נשים קטנים, כמו גם קבורת גולגולות של שור הבר. לדברי ז'אק קובן, זוהי תחילתה של פולחן האישה והשור, כפי שמעידים התקופות הבאות של התקופה הנאוליתית במזרח הקרוב
.

האדריכלות הגדולה והמעוטרת ביותר של סוף תקופה זו הייתה בצפון הלבנט, באתר ג'רף אל-אחמר בבניין ההתכנסות הקהילתי, ובמתחמי הטקסים המונומנטליים של גבקליטפה.


File:Three El-Khiam points from JQ-101.jpg|שלושה חודי אל-ח'יאם
File:Göbeklitepe Şanlıurfa.jpg|גבקליטפה בדרום-מזרח אנטוליה בערך 9000 BC
File:Göbeklitepe Building C sept 2019 5373crop.jpg|דמויות בעלי חיים בתבליט, גבקליטפה


## קישורים חיצוניים

## הערות שוליים

קטגוריה:האלף ה-10 לפנה"ס
קטגוריה:האלף ה-9 לפנה"ס